Je Richars de Mombeliart, sires de Ceys, fais savoir à touz ces qui verront et orront ces presantes lattres que de tel fié don je suis hons à noble baron Jeham, conte de Bourgoigne et signour de Salins, c’est assavoir de la poesté de Fertens, de ma maison de Mommaour et [de] mon homme le Megies, d’Abonne, par la volunté et par le comandemant doudit conte, suis antrez en l’omaige de [la noble dame] Lore, contesse de Bourgoigne et dame de Salins, sa fame, en tel maniere que ledit fié doy desservir doudit conte, à sa vie, et après torne à ladite contesse et à ses hoirs per sa droite partie. Et ay quité et quite à ladite contesse et à ses hoirs tel droit et tel raison come je avoie et devoie et pooie avoir ne reclamer ou puy de Mommaour, sauz ma maison que je ay à Mommaour, que je tien de ladite contesse. Et en tesmoignaige de ce, à ma priere et à ma requeste, li abbes de Goille et li chapitres de Saint-Anathoile de Salins ont mis lour seaux pendant en ces lettres. Ce fust fait le sambadi après la purification Nostre Dame, l’an Nostre Signour qui corroit per mil CC et cinquante et nuef.